‘ઓ.કે....’ ગુલાલે ફોન મૂકી દીધો અને તરત જ કેબિનની બહાર આવી. અંતરા ખરેખર એની જગ્યાએ નહોતી. એ રીફ્રેશરૂમ તરફ ગઈ. બારીમાંથી જ અંતરા દેખાઈ. એ હસી હસીને કોઈકની સાથે વાતો કરી રહી હતી. આ પહેલાં ગુલાલે કયારેય અંતરાને આ રીતે વાત કરતાં જોઈ નહોતી. એને હસતી જોઈ ગુલાલે એને ડિસ્ટર્બ કરવાનું માંડી વાળ્યું. પાછા ફરતાં એણે મલ્હારની કેબિનમાં નજર કરી. એ એના સેલ પર કોઈક સાથે વાત કરવામાં મશગૂલ હતો. ગુલાલે એને પણ ડિસ્ટર્બ ના કર્યો અને કેબિનમાં આવીને બેસી ગઈ. એના દિમાગમાં કંઈક ખૂંચી રહ્યું હતું પણ શું ખૂંચી રહ્યું હતું એ એ પોતે નક્કી નહોતી કરી શકતી. આખરે એણે વિચારવાનું છોડીને કામમાં ધ્યાન પરોવ્યું.